Ο **Τζον Μαγκουφούλι** (*John Pombe Joseph Magufuli*, 29 Οκτωβρίου 1959 - 17 Μαρτίου 2021) ήταν ο Πρόεδρος της Τανζανίας από το 2015 μέχρι και τον θάνατό του.

Εξελέγη για πρώτη φορά βουλευτής το 1995, υπηρετώντας ως αναπληρωτής υπουργός Έργων από το 1995 ως το 2000, υπουργός Έργων από το 2000 ως το 2006, υπουργός Γαιών και Ανθρώπινων Οικισμών από το 2006 ως το 2008, υπουργός Κτηνοτροφίας και Αλιείας από το 2008 ως το 2010 και ως υπουργός Έργων για 2η φορά από το 2010 ως το 2015.

Κατήλθε υποψήφιος με το κυβερνών κόμμα CCM, κερδίζοντας τις προεδρικές εκλογές τον Οκτώβριο του 2015. Ορκίστηκε πρόεδρος στις 5 Νοεμβρίου 2015. Επανεξελέγη το 2020, επικρατώντας στις εκλογές εκείνης της χρονιάς.

Εκπαίδευση
----------

Μετά τη βασική εκπαίδευση στο Δημοτικό Σχολείο Τσάτο (1967-74) και στο σχολείο δευτεροβάθμιας εκπαίδευσης στο Κατόκε του Μπιχαραμούλο (1975-77) και στο Λύκειο Λέικ (1977-78), εγγράφηκε στο Λύκειο Μκουάουα (1979) και το 1981 φοίτησε στο κολέγιο της Εκπαίδευσης από όπου απέκτησε δίπλωμα εκπαιδευτικού στη Χημεία, τα Μαθηματικά και την Εκπαίδευση.

Ακολούθησε το μπάτσελορ στην εκπαίδευση από το Πανεπιστήμιο του Νταρ Ες Σαλαάμ (1988) και το μάστερ και ντοκτορά στη Χημεία από το ίδιο πανεπιστήμιο, το 1994 και το 2009, αντίστοιχα.

Πρώτα χρόνια και πολιτική σταδιοδρομία
--------------------------------------

Ο Μαγκουφούλι εργάστηκε για μικρό χρονικό διάστημα ως καθηγητής Χημείας και Μαθηματικών στο σχολείο δευτεροβάθμιας εκπαίδευσης της Σενγκέρεμα (1982-83). Αργότερα σταμάτησε να εργάζεται ως εκπαιδευτικός και απασχολήθηκε από τη γιγάντια εταιρεία Nyanza Cooperative Union Ltd ως βιομηχανικός χημικός. Εκεί παρέμεινε από το 1989 ως το 1995, χρονιά κατά την οποία εξελέγη βουλευτής στην περιφέρεια Τσάτο. Διορίστηκε αναπληρωτής υπουργός Έργων και επανεξελέγη το 2000 στη Βουλή. Μετά την ανάληψη της προεδρίας από τον Τζακάια Κικουέτε, ο Μαγκουφούλι μετακινήθηκε στο Υπουργείο Γαιών και Ανθρώπινου Οικισμού στις 4 Ιανουαρίου 2006. Συνακόλουθα υπηρέτησε ξανά ως υπουργός Έργων από το 2010 ως το 2015.

Προεδρικές εκλογές 2015
-----------------------

Στις 12 Ιουλίου 2015 ο Μαγκουφούλι έλαβε το χρίσμα από το CCM ώστε να είναι υποψήφιος στις προεδρικές εκλογές εκείνης της χρονιάς.

Παρότι αντιμετώπισε σκληρό συναγωνισμό από τον υποψήφιο της αντιπολίτευσης και αποσκιρτήσαντα από το CCM Έντουαρντ Λοουάσα στις εκλογές, που διεξήχθησαν στις 25 Οκτωβρίου 2015, ο Μαγκουφούλι, έχοντας συγκεντρώσει ποσοστό 58% του συνόλου των ψήφων, ανακηρύχτηκε νικητής από την Εθνική Εκλογική Επιτροπή στις 29 Οκτωβρίου. Ο συνυποψήφιός του για την αντιπροεδρία, Σάμια Σουλούχου, εξελέγη αντιπρόεδρος και η ορκωμοσία έγινε στις 5 Νοεμβρίου 2015.

Προεδρία
--------

Ανάμεσα στις πρώτες μεταρρυθμίσεις που εισήγαγε ήταν η κατάργηση των εορτασμών για την Ημέρα της Ανεξαρτησίας, όπου παραδοσιακά δαπανούνταν μεγάλα ποσά από την κυβέρνηση, προκειμένου να γίνει δημόσια επίδειξη του εθνικισμού. Ο χρόνος για τους εορτασμούς αποφασίστηκε να διατίθεται πλέον στον καθαρισμό των δρόμων, στη βελτίωση της υγιεινής και στην αντιμετώπιση της επιδημίας χολέρας. Επίσης, ο νέος πρόεδρος μείωσε σε ποσοστό άνω του 90% τις δαπάνες του προϋπολογισμού για το κρατικό δείπνο, που κατά συνήθεια δίνεται με αφορμή την έναρξη της νέας κοινοβουλευτικής περιόδου. Τα χρήματα αυτά θα δαπανώνται πλέον για νοσοκομειακές κλίνες και οδικά έργα. Έγινε επίσης η ακύρωση των ταξιδιών στο εξωτερικό που έκαναν αξιωματούχοι και απαγορεύτηκε η αγορά αεροπορικών εισιτηρίων πρώτης τάξης (αν και ο ίδιος, ο αντιπρόεδρος και ο πρωθυπουργός εξαιρέθηκαν από το μέτρο). Διέταξε επίσης να γίνονται οι κυβερνητικές συναντήσεις και τα εργαστήρια σε δημόσια κτήρια της κυβέρνησης και όχι σε πανάκριβα ξενοδοχεία. Στην πρώτη του ομιλία μετά την ορκωμοσία του, ο πρόεδρος Μαγκουφούλι τόνισε ότι δεν θα ανεχόταν κανέναν κυβερνητικό αξιωματούχο να είναι διεφθαρμένος.

Ανακοίνωσε τη σύνθεση της κυβέρνησής του στις 10 Δεκεμβρίου 2015. Η νέα κυβέρνηση περιλαμβάνει 19 υπουργεία, κατά 11 λιγότερα από την προηγούμενη. Για την εξοικονόμηση χρημάτων πολλά υπουργεία συγχωνεύτηκαν.

Προσωπική ζωή
-------------

Ήταν παντρεμένος με την Τζάνετ Μαγκουφούλι και είχε 3 παιδιά.

Παραπομπές
----------

1. ↑  «John Magufuli: Tanzania's president dies aged 61 after health rumours». (Αγγλικά) BBC. 17  Μαρτίου 2021. Ανακτήθηκε στις 17  Μαρτίου 2021.
2. ↑  «Breaking News: President John Pombe Magufuli has died». (Αγγλικά) The Citizen. 17  Μαρτίου 2021. Ανακτήθηκε στις 17  Μαρτίου 2021.
3. ↑  «Rais wa Jamhuri ya Tanzania John Pombe Magufuli ameaga dunia». (Σουαχίλι γλώσσα) BBC. 17  Μαρτίου 2021. Ανακτήθηκε στις 17  Μαρτίου 2021.
4. ↑  «John Magufuli: Tanzania's President John Magufuli dies aged 61». BBC. 17  Μαρτίου 2021. Ανακτήθηκε στις 17  Μαρτίου 2021.
5. ↑  «Member of Parliament CV». Κοινοβούλιο της Τανζανίας. Αρχειοθετήθηκε από το πρωτότυπο στις 13 Ιουλίου 2015. Ανακτήθηκε στις 20 Φεβρουαρίου 2013.
6. ↑  «Hon. Dr. John P. Magufuli's CV». Αρχειοθετήθηκε από το πρωτότυπο στις 4 Δεκεμβρίου 2015. Ανακτήθηκε στις 11 Νοεμβρίου 2015.
7. ↑  «Hon. Dr. John P. Magufuli (MP)». Tanzania Ministry of Works. Αρχειοθετήθηκε από το πρωτότυπο στις 3 Νοεμβρίου 2015. Ανακτήθηκε στις 3 Νοεμβρίου 2015.
8. ↑  Hassan Muhiddin (5 Ιανουαρίου 2006). «JK's beefed up team». Guardian. Αρχειοθετήθηκε από το πρωτότυπο στις 3 Ιανουαρίου 2007. Ανακτήθηκε στις 11 Ιανουαρίου 2016. CS1 maint: Unfit url (link)
9. ↑  Chama Cha Mapinduzi [@ccm\_tanzania] (12 Ιουλίου 2015). «MKUTANO MKUU WA TAIFA umefanikiwa kumteua mgombea Urais 2015 ambaye ni Mhe.John P. Magufuli #UmojaNiUshindi» [The NATIONAL CONFERENCE has been successfully appointed presidential candidate 2015 which is Mhe.John p. End #UmojaNiUshindi] (Tweet) (στα Σουαχίλι). Ανακτήθηκε στις 12 Ιανουαρίου 2015 – μέσω Twitter.
10. ↑  «Tanzania's Magufuli scraps independence day celebration». Ανακτήθηκε στις 5 Νοεμβρίου 2015.
11. ↑  Mohammed, Omar (11 Δεκεμβρίου 2015). «Tanzania's Magufuli finally names his cabinet—and it's almost half the size of his predecessor's». *Quartz Africa*. Ανακτήθηκε στις 12 Δεκεμβρίου 2015.
12. ↑  Felix Lazaro (11 Δεκεμβρίου 2015). «Tanzania's Magufuli appoints lean cabinet». Daily Nation. Ανακτήθηκε στις 23 Δεκεμβρίου 2015.
13. ↑  «Profile: John Pombe Joseph Magufuli». The Citizen. 24 Οκτωβρίου 2015. Αρχειοθετήθηκε από το πρωτότυπο στις 22 Δεκεμβρίου 2015. Ανακτήθηκε στις 11 Ιανουαρίου 2016.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 5473151965376500470000
* LCCN: n2019230464
* GND: 1152964046

 |

 |